alexandrainst/scandi-wiki huggingface dataset:
Blakvængja

Blakvængja er loftfar sem er þyngra en loft og helst á flugi vegna verkana loftsins á einn eða fleiri fleti sem blakað er. Slík loftför eru hönnuð til að líkja eftir fuglum sem blaka vængjum á flugi og flugi leðurblakna  og skordýra. Oftast eru slík líkön byggð í sama skala og dýrin sem líkt er eftir. Gerð hafa verið mannaðar blakvængjur. Blakvængjur geta verið vélknúnar eða knúnar með vöðvaorku flugmanns. 

Munkurinn Eilmer af Malmesury flaug í blakvængju á 11. öld og sagnir eru um skáld frá 9. öld Abbas Ibn Firnas. Roger Bacon skrifaði árið 1260 um flugtækni. Leonardo da Vinci fór árið 1485 að rannsaka flug fugla. Hann komst að þeirri niðurstöðu að menn væru of þungir og of veikburða til að nota vængi sem tengdir væru við handleggi og hannaði tæki þar sem sá sem flýgur liggur á planka og stýrir tveimur vængjum.

Tengill 
 Lög og reglur í flugmálum (Samgöngustofa)

Loftför
Sviffluga

Sviffluga er loftfar sem svífur án þess að vera knúið áfram með hreyfli.
Svifflugur eru dregnar á loft annað hvort af  spili eða flugvél. Í spiltogi getur sviffluga náð  250-350 m. hæð en í flugtogi er svifflugan yfirleitt dregin í 500-600 metra hæð. Sviffluga getur haldist lengi á lofti ef nægilegt uppstreymi er. Algengt er að svifflug hérlendis vari í 2 - 3 klukkustundir en met í þolflugi á Íslandi er rúmar 16 klukkustundir.

Heimildir 

 
 Hvað er svifflug? (Vefur Svifflugfélags Íslands)
Dulspeki

Dulspeki er hugmynda- eða fræðikerfi um fyrirbæri sem virðast ekki vera skýranleg nema á yfirnáttúrlegan hátt.

Dulspeki var vinsæl á seinni hluta 19. aldar þegar fólk fór að hafa meiri áhuga á hinu yfirnáttúrulega og trúarhreyfingar á borð við spíritisma og guðspeki komu fram. Á Íslandi voru nokkur dulspekifélög stofnuð: Tilraunafélagið 1905, Guðspekifélagið 1912, og Sálarrannsóknafélagið 1918. Rithöfundurinn Einar H. Kvaran var mikill spíritisti og átti sinn þátt í að breiða út dulspeki hérlendis.

Frá 1970–2000 voru nýaldarhreyfingar (New Age) vinsælar í Bretlandi og Bandaríkjunum, sem trúðu á mátt andans.

Dulspeki
Steinunn Jóhannesdóttir

Steinunn Jóhannesdóttir  eða Steinunn Alice J. Hayes (19. janúar 1870 - 14. mars 1960) var fyrsta íslenska konan sem tók læknapróf. Hún var fædd og uppalin á Hvalfjarðarströnd og fór að heiman 16 ára þegar hún réð sig sem vinnukonu í Reykjavík. Árið 1888 þegar hún var 18 ára gömul flutti hún til Vesturheims og fór þá fyrst til Winnipeg í Kanada og síðan til Norður-Dakóta og svo til Chicagó. Þar fór hún á trúboðsskóla og tók prestvígslu. Hún starfaði sem aðstoðaprestur í Indíana og var svo trúboðsprestur meðal Kínverja í Oregon og aðstoðarprestur í Los Angeles í kirkju babtista. Hún fór í læknanám í University of Southern California, School of Education og lauk því 11. febrúar 1902. Hún giftist skólabróður sínum úr læknanáminu, Charles Arthur Hayes, en hann var skurðlæknir og trúboði. Þau fóru til Kína árið 1902 og störfuðu þar í 40 ár sem læknar og trúboðar. Þau fóru fyrst í kínverskunám á eyjunni Macao og síðar til Hong Kong og Canton. Árið 1909 fóru þau í eins árs leyfi og fengu fararleyfi til Íslands og Bandaríkjanna. 
Þegar Japanir réðust inn í Kína í aðdraganda seinni heimsstyrjaldarinnar var mikill straumur særðra og hungraðra flóttamanna í trúboðsstöðina hjá þeim og voru það þúsundir á dag þegar mest var. Dvöl Steinunnar og Charles í Kína lauk með fangavist frá 1939 - 1942. Þeim var fyrst bannað að stunda trúboð, síðan voru þau hneppt í stofufangelsi og máttu ekki sinna læknisstörfum og svo voru þau sett í fangelsi. Þau komust frá Kína í fangaskiptum og komust til Shanghai árið 1942 og þaðan með skipi  til Bandaríkjanna.

Steinunn kom í tveggja vikna heimsókn til Íslands árið 1909 með manni sínum og syni. Hún hélt þá fræðsluerindi um störf þeirra í Kína. Hún kom aftur í heimsókn til Íslands árið 1950.

Heimildir 
 Margrét Georgsdóttir, Um fyrstu íslensku konurnar í læknastétt, Læknablaðið 2005/91
 Hólmfríður Daníelsson, Íslenskur læknir sem var lengi í Kína, Lesbók Morgunblaðsins, 8. tölublað (06.03.1960), Blaðsíða 123

Íslenskir læknar
Íslenskar konur
Erich Ludendorff

Erich Friedrich Wilhelm Ludendorff (9. apríl 1865 – 20. desember 1937) var þýskur hershöfðingi í fyrri heimsstyrjöldinni, sem leiddi Þjóðverja til sigurs gegn Belgum í orrustunni við Liège, og í orrustunni við Tannenberg gegn Rússum, árið 1914. Hann var í kjölfarið skipaður birgðastjóri þýska keisarahersins (þýska: Erster Generalquartiermeister) og hafði ásamt Paul von Hindenburg keisaramarskálki, forystu yfir stríðsátaki Þýskalands fram til ósigursins í stríðinu árið 1918.

Eftir að stríðinu lauk gerðist hann virkur í þýskum stjórnmálum á millistríðsárunum og varð einn helsti forystumaður öfgahægristefnu í Þýskalandi á tímum Weimar-lýðveldisins. Hann var einn af forsprökkum „rýtingsstungu-kenningarinnar“ svokölluðu, ósannri kreddu og samsæriskenningu, um að Þjóðverjar hefðu ekki tapað stríðinu heldur verið sviknir heima fyrir af marxistum, sósíaldemókrötum og gyðingum. Adolf Hitler og Nasistaflokkurinn tóku seinna upp þennan málstað og urðu helstu talsmenn hans. Árið 1923 tók Ludendorff ásamt Hitler þátt í misheppnaðri valdaránstilraun í München, sem nefnd hefur verið Bjórkjallarauppreisnin. Á meðan Hitler var handtekinn og dæmdur í fangelsi fyrir uppátækið, var Ludendorff náðaður með sæmd. Eftir að Hitler var látinn laus úr haldi tók hann við af Ludendorff sem helsti leiðtogi öfgahægrimanna í Þýskalandi. Ludendorff bauð sig fram til forseta gegn fyrrverandi kollega sínum Paul von Hindenburg,  í forsetakosningunum 1925, en þurfti að lúta í lægra haldi með aðeins 1,1% atkvæða. Eftir það fór lítið fyrir honum í þýskum stjórnmálum fram til dauðadags árið 1937.

Heimildir

Tengt efni 
 Bjórkjallarauppreisnin
 Fyrri heimsstyrjöldin
 Orrustan við Liège

Tenglar 
 Erich Ludendorff hershöfðingi; grein í Sunnudagsblaði Vísis, 23. janúar 1938, bls. 4

Herforingjar í fyrri heimsstyrjöldinni
Þýskir herforingjar
Nasistaleiðtogar
Marhálmur

Marhálmur (fræðiheiti: Zostera marina eða Zostera angustifolia) er graskennd jurt af marhálmsætt. Marhálmur finnst víða við vesturströnd Íslands. Hann vex út í sjó á grunnum leirkenndum botni.

Heimildir 
 Marhálmur (Flóra Íslands)
 Marhálmur (Námsgagnastofnun Fjaran og hafið)

Marhálmsætt
Saint-Barthélemy

Saint-Barthélemy er lítil eldfjallaeyja á Hléborðseyjum í nyrðri hluta Litlu-Antillaeyja í Karíbahafi sem sem telst til hinna sameiginlegu frönsku landsvæða. Þessi 25 ferkílómetrar eyja er umkringd sand- og kóralrifjum. Íbúar hafa sitt eigið svæðisráð og framkvæmdastjórn. Eyjan telst ekki hluti af Evrópusambandinu en evra er engu að síður gjaldmiðill eyjunnar.

Saint-Barthélemy er eldfjallaeyja umkringd sand- og kóralrifjum. Hún er 25 ferkílómetrar að stærð.  Eyjan er um 35 km suðaustan við Saint Martin og norðan við eyjuna Sankti Kristófer. Púertó Ríkó er 240 km vestar. 

Íbúar sem eru franskir ríkisborgarar eru tæplega tíu þúsund. Höfuðstaður eyjarinnar er Gustavia sem er jafnframt aðalhöfnin.

Saga

Frumbyggjar í Karíbahafi kenndri við Taíno ættflokkinn kölluðu eyjuna Ouanalao. Kristófer Kólumbus var fyrsti Evrópumaðurinn sem kom á eyjuna árið 1493. Hann nefndi eyjuna eftir bróðir sínum Bartolomeo. Eyjan varð nokkur hundruð árum síðar nýlenda frakka. Franska Vestur-Indíufélagið eignaðist eyjuna um tíma en árið 1674 varð hún formlegur hluti franska konungsríkisins.

Breska konungsríkið yfirtók eyjuna árið 1758 í nokkur ár. Louis XVI frakkakonungur gaf síðan eyjuna til Svíþjóðar árið 1784 í skiptum fyrir viðskiptiréttindi í Gautaborg. 

Eyjan er sú eina í Karíbahafi sem lengi var sænsk nýlenda, en Gvadelúp var einnig um skamma hríð undir sænskri stjórn undir lok Napóleonsstyrjaldanna. Tákn úr skjaldarmerki Svíþjóðar eru enn í skjaldarmerki eyjarinnar. Tunga og menning íbúa er samt frönsk að uppruna.  

Saint-Barthélemy var lengst af frönsk hjálenda undir sömu stjórn og Gvadelúpeyjar sem franskt handanhafshérað. Árið 2003 samþykktu íbúar aðskilnað frá Guadeloupe í þjóðaratkvæðagreiðslu. Eyjan er ein af fjórum hjálendum í Litlu-Antillaeyjum sem mynda Frönsku Vestur-Indíur ásamt Saint-Martin, Gvadelúp og Martíník. 

Íbúar óskuðu eftir að vera utan Evrópusambandsins og var það samþykkt formlega í ársbyrjun 2012.
Gjaldmiðill eyjunnar er þó Evra Evrópusambandsins.

Lýðfræði 

Á árinu 2014 bjuggu 9.171 íbúar á eyjunni. Ólíkt mörgum öðrum eyjum í Karíbahafi eru flestir íbúar eyjunnar hvítir.

Efnahagur

Eyjaskeggjar hafa einkum þróað verslun og viðskipti í gegnum höfnina í höfuðstaðnum Gustavia. Þar er fríhöfn og ferðaþjónusta fyrir efnafólk einkum frá frá Norður-Ameríku með lúxus hótelum. Velmegun eyjarinnar af þessum viðskiptum endurspeglast í háum lífskjörum borgaranna. Matur er að mestu innfluttur frá Bandaríkjunum og Frakklandi. Eyjan er vinsæll ferðamannastaður einkum á veturna. Ferðaþjónusta dregur að um 200.000 gesti á hverju ári.

Tilvísanir

Tenglar 
Ferðaheimur: Karíbasvæðið- Sagan

Heimildir
 

 

Frönsk yfirráðasvæði
Eyjar í Karíbahafi
Isavia

Isavia ohf. er opinbert hlutafélag í eigu íslenska ríkisins sem sér um rekstur og viðhald flugvalla á Íslandi og flugleiðsöguþjónustu á flugstjórnarsvæði Íslands sem nær auk Íslands yfir stórt svæði í Norður-Atlantshafi, meginhluta Grænlands og Færeyjar. Félagið varð til árið 2009 með sameiningu Flugstoða ohf. og Keflavíkurflugvallar ohf. sem batt enda á tímabil mikilla skipulagsbreytinga í íslenskum flugmálum sem stafaði annars vegar af vilja til þess aðskilja rekstur flugvalla og flugþjónustu frá stjórnsýslu- og eftirlitshlutverki Flugmálastjórnar Íslands (nú Samgöngustofu) og hins vegar brotthvarfi Varnarliðsins og yfirtöku íslenska ríkisins á rekstri Keflavíkurflugvallar.

Stofnað 2009
Samgöngur á Íslandi
Opinber hlutafélög
Múlakot

Múlakot er bær í Fljótshlíð. Bæjarhúsin voru reist í áföngum á árunum 1898 til 1946 á rústum torfbæjar sem enn má sjá í kjallara hússins. Múlakot var lengi gisti- og greiðasölustaður. Hluti bygginga og listigarður í Múlakoti eru friðuð.

Menning 
Ólafur Túbals listamaður bjó í Múlakoti. Móðir hans Guðbjörg Þorleifsdóttir gerði árið 1897 lystigarð sem er nú einn elsti og merkasti garður á Íslandi. Ásgrímur Jónsson málaði olíumyndirnar Múlakot og Morgunn í Fljótshlíð á staðnum. Ólafur Túbals fékk fyrstu tilsögn í myndlist hjá Ásgrími. Ólafur fór seinna til listnáms í Danmörku og dvöldu margir vinir hans meðal listamanna í  Múlakoti á sumrin, þar á meðal Gunnlaugur Scheving, Jón Engilberts, Kristín Jónsdóttir og Júlíana Sveinsdóttir. Ólafur var leiðsögumaður listmálarans Johannes Larsen sem ferðaðist um Ísland sumurin 1927 og 1930.

Skógrækt 
Í Múlakoti er trjásafn í umsjón Skógræktar ríkisins og er það eitt af þjóðskógum Íslands. Þar var fyrsta gróðrarstöð Skógræktarinnar á Suðurlandi, stofnuð á fjórða áratugi 20. aldar. Skógræktin eignaðist jörðina árið 1990. 

Í skóginum er að finna hæstu einstöku tré landsins af ýmsum tegundum, þar á meðal hæsta álminn, hæstu hengibjörkina og hæstu blæöspina. Þar er einnig að finna sjaldgjæfar tegundir svo sem ask, hlyn, fjallaþin og gullregn. Aspir, sem vaxið hafa af rótarskotum frá 1963, hafa náð 26 metra hæð (2015) og eru meðal hæstu trjáa landsins.

Tengt efni 
 Tumastaðir í Fljótshlíð, þar sem einnig er þjóðskógur í umsjón Skógræktar ríkisins.

Heimildir 
 Múlakot í Fljótshlíð (Minjastofnun Íslands)
 Þjóðskógur að Múlakoti (Skógrækt ríkisins) 
 
 Mynd Ásgríms Jónssonar af torfbæ í Múlakoti 1913
 Mynd Ásgríms Jónssonar af bænum í Múlakoti

Fljótshlíð
Íslenskir bæir
Skógar á Íslandi
Skrúðgarðar á Íslandi
Guðbjörg Þorleifsdóttir

Guðbjörg Þorleifsdóttir (27. júlí 1870 – 8. júlí 1958) var húsfreyja að Múlakoti í Fljótshlíð. Hún kvæntist Túbal Magnússyni frá Kollabæ í Fljótshlíð þann 26. júní 1893 og stóðu þau fyrir búi í  Múlakoti til 1934 en þá tók sonur þeirra Ólafur Túbals við búskapnum. Árið 1897 hóf Guðbjörg skóg- og blómarækt í Múlakoti en þá sótti bróðir hennar skógarhríslu í Nauthúsagil og var það fyrsta tréð í garðinum. Guðbjörg helgaði sig garðræktinni og varð garður hennar þjóðkunnur. Hann hefur nú verið friðaður ásamt elstu húsum í Múlakoti.

Heimildir 
 Guðbjörg Þorleifsdóttir, Tíminn, 156. tölublað (18.07.1958), Blaðsíða 8

Íslenskar konur
Helle Thorning-Schmidt

Helle Thorning-Schmidt (f. 14. desember 1966) er dönsk stjórnmálakona og forsætisráðherra Danmerkur frá 2011 til 2015. Hún varð formaður sósíaldemókrata árið 2005. Hún var fyrsta konan sem gegndi embætti forsætisráðherra í Danmörku. 

Thorning-Schmidt sat á Evrópuþinginu fyrir Danmörku frá 1999 til 2004. Hún var kosin á danska þingið í þingkosningum 2005 og skömmu síðar kjörin eftirmaður Mogens Lykketoft sem leiðtogi sósíaldemókrata.

Hún er stjórnmálafræðingur með gráðu í Evrópufræðum frá Evrópuháskólanum.

Forsætisráðherrar Danmerkur
Evrópuþingmenn
Forsætisráðherra Danmerkur

Forsætisráðherra Danmerkur (danska: Statsminister, bókstl. „ríkisráðherra“ er stjórnarleiðtogi Danmerkur. Embættið var búið til þegar stjórnarskrá Danmerkur var samþykkt 1849 og einveldið var lagt niður. Fyrsti forsætisráðherra Danmerkur var Adam Wilhelm Moltke.

Forsætisráðherra leiðir ríkisstjórn Danmerkur sem er formlega skipuð af Danadrottningu. Skipun forsætisráðherra ræðst í reynd af stuðningi þingsins. Frá upphafi 20. aldar hafa flestar ríkisstjórnir Danmerkur verið samsteypustjórnir og minnihlutastjórnir sem þýðir að til að koma stefnumálum sínum áfram þarf stjórnin að reiða sig á stuðning minni flokka. 

Núverandi forsætisráðherra Danmerkur er Mette Frederiksen í minnihlutastjórn Jafnaðarmannaflokksins. 

 
Dönsk stjórnmál
Stjórnarskrá Danmerkur

Stjórnarskrá Danmerkur (danska: Danmarks Riges Grundlov) er stjórnarskrá Danmerkur. Fyrsta útgáfa hennar var samin árið 1849 og undirrituð af Friðriki 7. Hún kveður á um að Danmörk sé fullvalda ríki undir þingbundinni konungsstjórn. Hún kveður einnig á um réttindi og skyldur þegnanna. Henni hefur verið breytt fjórum sinnum frá 1849. Núverandi útgáfa er frá 1953.

Danmörk
Dönsk stjórnmál
Ólafur Túbals

Ólafur Karl Óskar Túbalsson, betur þekktur sem Ólafur Túbals (13. júlí 1897 – 27. mars 1964) var íslenskur myndlistarmaður, gestgjafi og bóndi að Múlakoti í Fljótshlíð. 

Ólafur var sonur hjónanna Túbals Magnússonar og Guðbjargar Þorleifsdóttur, en hún ræktaði landsfrægan lystigarð í Múlakoti. Ólafur fékk fyrstu tilsögn í myndlist hjá Ásgrími Jónssyni. Hann var við nám við Konunglega listaháskólann í Kaupmannahöfn árið 1928–1929. Margir vinir Ólafs dvöldu meðal listamanna í Múlakoti á sumrin, þar á meðal  Gunnlaugur Scheving, Jón Engilberts,  Kristín Jónsdóttir og Júlíana Sveinsdóttir.  Ólafur var leiðsögumaður danska listmálarans Johannes Larsen sem ferðaðist um Ísland sumurin 1927 og 1930.

Heimildir 
 Ólafur Túbals (UMM myndlistarvefur) 
 Bóndinn, gestgjafinn og málarinn Ólafur Túbals, Samvinnan, 12. Tölublað (01.12.1950), Blaðsíða 10

Íslenskir myndlistarmenn
Konungsríkið Danmörk

Konungsríkið Danmörk (danska: Danmarks Rige) eða danska samveldið (rigsfællesskabet) er opinbert heiti yfir tengslin milli Danmerkur og sambandslanda hennar: Færeyja og Grænlands. Saman mynda þessi þrjú lönd konungsríkið Danmörku. 

Færeyjar og Grænland eru með heimastjórn sem fer með stærstan hluta löggjafar- og framkvæmdavalds í þessum löndum, en Danmörk sér um varnarmál og utanríkismál að hluta. Færeyjar fengu heimastjórn árið 1948 og Grænland árið 1979 með lagasetningu frá danska þinginu. Grænland fékk svo enn frekara forræði í eigin málum árið 2009. 

Danska er opinbert tungumál í konungsríkinu og stjórnaraðsetur þess er í Danmörku. Þing Danmerkur er staðsett í Kaupmannahöfn. Þar eiga Færeyingar og Grænlendingar tvo fulltrúa hvor. Æðsti dómstóll ríkisins er hæstiréttur Danmerkur.

Danmörk
Færeyjar
Grænland
Skjaldarmerki Danmerkur

Skjaldarmerki Danmerkur eru þrjú stikandi blá ljón með kórónur á höfði ásamt níu hjörtum á gylltum feldi. Kórónur og klær ljónanna eru gyllt, en hjörtun rauð. 

Elsta dæmið um notkun skjaldarmerkisins er innsigli Knúts 6. frá um 1194. Skjaldarmerkið kemur fyrir í skjaldarmerkjabók árið 1270. Upphaflega sneru ljónin höfðum sínum fram og fjöldi og útlit hjarta var breytilegur. Hjörtun eru líka oft kölluð blöðkur (sbr. horblaðka). Núverandi útgáfa skjaldarmerkisins er frá 1819 en þá var norska ljónið fjarlægt úr samsetta konungsskjaldarmerkinu. Skjaldarmerkinu var síðast breytt með konunglegri tilskipun árið 1972.

Til 1959 var Danmörk með tvö skjaldarmerki: stóra og litla skjaldarmerkið. Því var breytt þannig að stóra skjaldarmerkið varð skjaldarmerki dönsku konungsfjölskyldunnar en litla skjaldarmerkið skjaldarmerki ríkisins.

Konungsskjaldarmerki

Konungsskjaldarmerki Danmerkur er mun flóknara. Það er fjórskipt með silfruðum krossi með rauðum jaðri. Í fyrsta og fjórða hluta eru skjaldarmerki Danmerkur. Í öðrum hluta er skjaldarmerki Suður-Jótlands og í þriðja hluta eru skjaldarmerki Grænlands og Færeyja á bláum grunni undir þremur kórónum sem eru merki Kalmarsambandsins (samanber skjaldarmerki Svíþjóðar). Til 1948 var skjaldarmerki Íslands (Fálkamerkið) þar líka. Í miðju skjaldarmerkinu er lítill skjöldur með merki Aldinborgarættar.

Skjaldberar eru tveir villimenn. Umhverfis skjaldarmerkið hanga keðjur Fílaorðunnar og Dannebrogsorðunnar. Yfir öllu saman er svo hermelínfóðruð konungsskikkja og efst situr kóróna Kristjáns 5.

Skjaldarmerki
Danmörk
Paul Elvstrøm

Paul Elvstrøm (25. febrúar 1928 – 7. desember 2016) var danskur siglingamaður. Hann vann gullverðlaun á fjórum Ólympíuleikum í röð árin 1948, 1952, 1956 og 1960. Hann varð einnig heimsmeistari í siglingum á átta mismunandi bátum, þar á meðal Snipe, Soling, Star, Flying Dutchman og Finn.

Hann keppti á átta ólympíuleikum og er einn af fjórum íþróttamönnum sem hefur unnið fjögur gullverðlaun í röð (hinir eru breski siglingamaðurinn Ben Ainslie og bandarísku frjálsíþróttamennirnir Carl Lewis í langstökki og Al Oerter í kringlukasti). Fyrstu verðlaunin fékk hann í Firefly-kænu en seinni þrjú í Finn. Síðustu tvö skiptin keppti hann á Tornado-tvíbytnu. 

Hann var frumkvöðull í þeirri aðferð að setja allan líkamann útbyrðis og halda sér með táböndum og í notkun bómustrekkjara. Hann er einnig þekktur sem hönnuður bátabúnaðar. Hann fann til dæmis upp algenga tegund austurneglu sem er enn framleidd undir vörumerkinu Andersen. Hann stofnaði fyrirtækið Elvstrøm Sails árið 1954. 

Hann var valinn „íþróttamaður aldarinnar í Danmörku“ árið 1996. 

Danskir siglingamenn
Johannes Larsen

Johannes Larsen (1867 – 1961) var danskur listmálari. Hann myndskreytti útgáfu af Íslendingasögum sem gefin var út í tilefni af Alþingishátíðinni árið 1930 og ferðaðist um Ísland sumurin 1927 og 1930 í þeim tilgangi. Vibeke Nørgaard Nielsen skrifaði bókina Sagafærden um hinar tvær ferðir Johannes Larsens til Íslands og er bókin byggð á dagbókum hans. Bókin hefur komið út á íslensku undir titlinum Listamaður á söguslóðum. Sigurlín Sveinbjarnardóttir þýddi bókina. Gerð hefur verið heimildarmynd eftir sögunni.

Heimildir
 SAGAFÆRDEN Johannes Larsens mesterlige tegninger fra Island
 Maleren Johannes Larsens sagarejser til Island – Dokumentarfilm

Tengill
 Ljósmynd af Johannes Larsen og fleirum  við Urriðafoss árið 1927

Danskir myndlistarmenn
Kristinn R. Þórisson

Kristinn R. Þórisson er íslenskur vísindamaður sem stundar rannsóknir í gervigreind. Hann er stofnandi Icelandic Institute for Intelligent Machines (IIIM).

Tenglar 
 Icelandic Institute for Intelligent Machines

Íslenskir vísindamenn
Frederiksberg

Frederiksberg er bær á höfuðborgarsvæði Danmerkur sem nær yfir um 9 ferkílómetra. Íbúar eru rúm 100 þúsund. Bærinn er umkringdur Kaupmannahöfn á allar hliðar og engin sýnileg mörk milli bæjarins og höfuðborgarinnar. Bærinn dregur nafn sitt af Friðriksborgarhöll sem Friðrik 4. reisti þar 1700-1703. Svæðið varð þá vinsælt sumarhúsaland aðalsins í Kaupmannahöfn. Eftir að danska þingið aflétti banni við varanlegum byggingum utan múra Kaupmannahafnar um miðja 19. öld óx Frederiksberg hratt og íbúar voru 80.000 um aldamótin 1900. 

Í Frederiksberg eru mörg græn svæði og fáar breiðar götur. Bærinn þykir með betri hverfum Kaupmannahafnar að búa í.

Sveitarfélög í Danmörku
Höfuðborgarsvæði Danmerkur
Ion

Ion einnig kallaður Real Deal (f. 1984 í Róm) er Ítalskur rappari og leikari. Fæddur á Ítalíu en foreldrar hanns frá Vestur-Kongó og Túnis.

Útgáfur

Sólóplötur   
 2009 – Forever Free  
 2012 – REAL DEAL

Með Goodfellas 
 2010 - Crew Internazionale
 2014 - GoodFellas vol.1

Kvikmyndir 
 2011 - Tiberio Mitri - Il Campione e la miss
 2013 - Tulpa - Perdizioni mortali

Ítalskir tónlistarmenn
Ítalskir leikarar
Norður-Jótland

Norður-Jótland (danska: Nordjylland) er landssvæði í Danmörku sem samanstendur af norðanverðu Jótlands, með öðrum orðum því svæði sem liggur á milli Kattegat, Skagerrak og Norðursjós. Það felur í sér meginhluta Himmerlands, norðanverðu Krónujótlandi, Mors og Jótlandi fyrir norðan Limafjörð (Nørrejyske Ø). Landssvæði samsvarar héraðinu Norður-Jótland. Stærsta borg Norður-Jótlands er Álaborg.

Íbúar Norður-Jótlands eru frá og með 2008 578.839, en þar af búa 126.556 eða 21,86% í Álaborg. Íbúar Norður-Jótlands skipa 9,64% heildaríbúafjölda Danmerkur.

Stærstu þéttbýli Norður-Jótlands 
Þetta er listi yfir stærstu þéttbýli Norður-Jótlands frá og með 2011.

Heimildir 

Landssvæði Danmerkur
Landafræði Danmerkur
Mið-Jótland

Mið-Jótland (danska: Midtjylland) er lauslega tilgreint landssvæði í Danmörku. Til eru mismunandi afmarkanir af svæðinu en yfirleitt er það talið fela í sér Herning, Ikast, Brande, Bjerringbro, Viborg, Skive og oftast Silkeborg í austri, stundum ytri staði eins og Grindsted, Billund og Give í suðri, og Holstebro norðvestan til. Mið-Jótland skarast í miklum mæli á Vestur-Jótlandi, að hluta til á Austur-Jótlandi og á jaðarsvæðum Norðurvestur-Jótlands og Suður-Jótlands.

Landssvæði Danmerkur
Landafræði Danmerkur
Duke Montana

Duccio Barker betur þekktur sem Duke Montana (7 febrúar 1975 í Róm) er ítalskur rappari og leikari.

Útgáfur

Sólóplötur   
2000 – Atlantis Land  
2008 – Street Mentality  
2010 – Grind Muzik  
2012 – Grind Muzik II  
2012 – Stay Gold  
2013 - Black Barz Mixtape  
2014 - Grind Muzik III Mixtape

Með Power Mc's
1991 – Power to the People

Með TruceKlan 
 2008 - Ministero dell'inferno

Kvikmyndir 
 1992 – Le amiche del cuore
 2007 - Mucchio selvaggio
 2008 - Moralità Corrotta
 2008 - Mala Vita
 2008 - Ganja Fiction

Ítalskir tónlistarmenn
Ítalskir leikarar
María de Jesús de León y Delgado

María de Jesús de León y Delgado (23. mars 1643 í El Sauzal, Tenerífe - 15. febrúar 1731 í San Cristóbal de La Laguna, Tenerífe) var spænsk klaustursystir og sjáandi. Hún er almennt þekkt sem "La Siervita" (Litli þjónninn) og er mjög dáð á Kanaríeyjum.

Hún kom frá fátækri fjölskyldu og var umkringd kraftaverkum. Í febrúar 1668 gerðist hún nunna í St. Catherine klaustrinu í Siena, San Cristóbal de La Laguna. Í klaustrinu héldu áfram kraftaverk. Hún var vinkona fyrrum sjóræningjans Amaro Pargo.

María de León lést 15. febrúar 1731. Þremur árum síðar var líkið grafið upp og fannst óskaddað. 15. febrúar hvers árs er lík hennar sýnt fylgjendum hennar. Tillaga um að útnefna hana sem dýrling hefur verið send páfagarði.

Meðal kraftaverka hennar eru: brennimörk, alsæla, lyfting, ofurhiti og skyggnigáfa, meðal annars.

Tenglar 

Una casa museo para La Siervita. EL DIA. 
El convento de Santa Catalina expone hoy el cuerpo de la Siervita. El Día.
La Siervita congrega a miles de devotos en el Monasterio de Santa Catalina. Odisur. 

Spænskir kaþólskir dýrlingar
Tenerife